《春雪》 唐·韩愈
新年都未有芳华,二月初惊见草芽。
白雪却嫌春色晚,故穿庭树作飞花。
《初春小雨》 唐·韩愈
天街小雨润如酥,草色遥看近却无。
最是一年春好处,绝胜烟柳满皇都。
《春晓》 唐·孟浩然
春眠不觉晓,处处闻啼鸟。夜来风雨声,花落知多少。
《惠崇春江晚景》 北宋·苏轼
竹外桃花三两枝,春江水暖鸭先知。蒌蒿满地芦芽短,正是河豚欲上时。
《绝句》 唐·杜甫
迟日江山丽,春风花草香。
泥融飞燕子,沙暖睡鸳鸯。
《咏柳》 唐·贺知章
碧玉妆成一树高,万条垂下绿丝绦。不知细叶谁裁出,二月春风似剪刀
《柳絮》 唐·薛涛
二月杨花轻复微,春风摇荡惹人衣。他家本是无情物,一任南飞又北飞。
《桃花》 唐·周朴
桃花春色暖先开,明媚谁人不看来。可惜狂风吹落后,殷红片片点莓苔。
《大林寺桃花》 唐·白居易
人间四月芳菲尽,山寺桃花始盛开。长恨春归无觅处,不知转入此中来。
《东栏梨花》 北宋·苏轼
梨花淡白柳深青,柳絮飞时花满城。惆怅东栏一株雪,人生看得几清明。
《故乡杏花》 唐·司空图
寄花寄酒喜新开,左把花枝右把杯。欲问花枝与杯酒,故人何得不同来。
《同儿辈赋未开海棠》 金·元好问
枝间新绿一重重,小蕾深藏数点红。爱惜芳心莫轻吐,且教桃李闹春风。
怎么样?这几首关于春天的小诗,是不是有一种似曾相识的感觉呢?那就赶紧收藏起来,好好给孩子在春天这个曼妙的季节里,吟上一吟,熏陶一把吧!